2. ปัจจัยความเสี่ยง

2.1 ความเสี่ยงเกี่ยวกับความผันผวนของราคาวัตถุดิบ

  เศษเหล็ก (Scrap) และเหล็กดิบ (Pig Iron) เป็นวัตถุดิบหลักในการผลิตของบริษัท
  ดังนั้นหากราคาวัตถุดิบหลักดังกล่าวมีแนวโน้มปรับตัวเพิ่มขึ้นอย่างต่อเนื่อง
  และบริษัทไม่สามารถปรับเพิ่มราคาสินค้าในอัตราที่เท่ากับหรือมากกว่าการเพิ่มขึ้นของราคาของวัตถุดิบ
  ซึ่งอาจทำให้ราคาขายสินค้าสำเร็จรูปต่ำกว่าต้นทุนขาย
  ปัจจัยดังกล่าวอาจส่งผลกระทบทำให้ความสามารถในการทำกำไรในอนาคตของบริษัทลดลง
  และอาจมีผลทำให้บริษัทต้องตั้งขาดทุนจากการลดมูลค่าสินค้าที่มีอยู่ในสต๊อก ณ วันสิ้นงวด

  อย่างไรก็ตาม เพื่อลดผลกระทบจากความเสี่ยงดังกล่าว
  บริษัทได้ติดตามการเปลี่ยนแปลงของราคาวัตถุดิบอย่างใกล้ชิด
  รวมทั้งอาศัยประสบการณ์และสัมพันธภาพที่ดีกับผู้จัดหาวัตถุดิบ
  เพื่อใช้ประกอบการตัดสินใจสั่งซื้อหรือวางแผนการผลิตให้มีความเหมาะสมกับสภาวะการณ์ต่าง ๆ
  ที่คาดว่าจะเกิดขึ้น โดยปกติราคาของเศษเหล็ก (Scrap) และเหล็กดิบ (Pig Iron)
  จะมีราคาแปรผันตามความต้องการของเหล็กแผ่นรีดร้อน
  ดังนั้นหากความต้องการเหล็กแผ่นรีดร้อนเพิ่มมากขึ้น/ลดลง ราคาของเหล็กแผ่นรีดร้อน
  ราคาของเศษเหล็ก (Scrap) และเหล็กดิบ (Pig Iron)
  ก็จะปรับตัวเพิ่มขึ้น/ลดลงในทิศทางเดียวกัน ซึ่งการปรับตัวเพิ่มขึ้น/ลดลงในทิศทางเดียวกัน
  จะทำให้ส่วนต่างราคาของเหล็กแผ่นรีดร้อนกับวัตถุดิบหลักมีความผันผวนไปในทางเดียวกัน

2.2 ความเสี่ยงเนื่องจากการขาดเงินทุนหมุนเวียน

บริษัทมีผลขาดทุนจากการดำเนินงานสำหรับปีสิ้นสุดวันที่ 31 ธันวาคม 2555 และ 2554 เป็นจำนวน
2,037 ล้านบาท และ 1,292 ล้านบาท ตามลำดับ และ ณ
วันเดียวกันบริษัทมีหนี้สินหมุนเวียนสุทธิมากกว่าสินทรัพย์หมุนเวียนสุทธิเป็นจำนวนเงิน 8,109
ล้านบาทและ 8,582 ล้านบาท ตามลำดับ
รวมทั้งมียอดเจ้าหนี้การค้ากับผู้ค้าหลายรายในจำนวนที่เป็นสาระสำคัญที่เกินกำหนดระยะเวลาการจ่ายชำระหนี้
จากผลลัพธ์ดังกล่าวที่เกิดขึ้นทำให้บริษัทจำเป็นจะต้องมีกระแสเงินสดที่เพียงพอต่อความต้องการเงินทุนหมุนเวียน
เพื่อให้สามารถจ่ายชำระหนี้สินจากการดำเนินงาน
และเพื่อให้บริษัทมีเงินทุนหมุนเวียนเพียงพอในการดำเนินงาน
บริษัทจึงได้มีการเสนอขายหุ้นและใบสำคัญแสดงสิทธิที่ออกใหม่ดังนี้

วันที่ 24 มกราคม 2556 ถึงวันที่ 30 มกราคม 2556
ให้ผู้ถือหุ้นเดิมจองซื้อหุ้นใหม่พร้อมใบสำคัญแสดงสิทธิ

วันที่ 13 กุมภาพันธ์ 2556 บริษัทประกาศผลการขายหุ้นสามัญที่ออกใหม่ของบริษัทจำนวน 64,286
หุ้น มูลค่าที่ตราไว้ 0.69 บาทต่อหุ้นดังนี้

ก) ผู้ถือหุ้นเดิม

หุ้นสามัญจำนวนทั้งหมด 59,855 ล้านหุ้น ได้ถูกจัดสรรให้แก่ผู้ถือหุ้นเดิมที่ราคาเสนอซื้อ 0.08
บาทต่อหุ้น ซึ่งหุ้นจำนวน 36,744 ล้านหุ้น ได้ถูกจองซื้อและได้รับชำระเงินจำนวน 2,940 ล้านบาท
จี สตีล และ โอเอซี ได้สละสิทธิในการจองหุ้นสามัญที่เหลือ จำนวน 23,111 ล้านหุ้น

ข) การเสนอขายให้แก่บุคคลในวงจำกัด จี สตีล และ/หรือ บริษัทย่อยของ จี สตีล

หุ้นสามัญจำนวน 28,503 ล้านหุ้น ได้ถูกจัดสรรให้แก่ จี สตีล และ/หรือ บริษัทย่อยของ จี สตีล
ผ่านการเสนอขายต่อบุคคลในวงจำกัด ที่ราคาเสนอซื้อ 0.08 บาทต่อหุ้น ซึ่งหุ้นจำนวน 27,541
ล้านหุ้นของ จี สตีล
และบริษัทย่อยได้ถูกจองซื้อและชำระโดยการแปลงหนี้ที่บริษัทค้างชำระเป็นจำนวน 2,051 ล้านบาท
และชำระเป็นเงินสดจำนวน 152 ล้านบาท หุ้นที่เหลือจากการจัดสรรครั้งนี้ มีจำนวน 962 ล้านหุ้น
โดยหุ้นที่เหลือที่ยังไม่ได้ใช้สิทธิจองซื้อผ่านการเสนอขายต่อผู้ถือหุ้นเดิม และต่อบุคคลในวงจำกัดกับ จี
สตีล และ/หรือ บริษัทย่อยของ จี สตีล มีจำนวน 24,073 ล้านหุ้น
ซึ่งจะถูกเสนอต่อที่ประชุมผู้ถือหุ้นเพื่อพิจารณาต่อไป

เมื่อวันที่ 14 กุมภาพันธ์ 2556 บริษัทได้ประกาศผลการออกและจัดสรรใบสำคัญแสดงสิทธิครั้งที่ 3
ต่อผู้ถือหุ้นเดิม ซึ่งได้ใช้สิทธิจองซื้อหุ้นออกใหม่ และ ได้ถูกจัดสรรใบสำคัญแสดงสิทธิครั้งที่ 3
เป็นจำนวน 3,675 ล้านหน่วย โดยไม่มีราคาเสนอซื้อ (ให้กับผู้ถือหุ้นเดิมโดยไม่คิดมูลค่า)
ส่วนที่เหลือที่ไม่ได้ถูกจัดสรรจำนวน 2,311 ล้านหน่วย เป็นผลจากการที่ จี สตีลและ/หรือ
บริษัทย่อยได้สละสิทธิการจองซื้อหุ้นสามัญที่ออกใหม่

เมื่อวันที่ 27 กุมภาพันธ์ 2556 บริษัทได้ประกาศผลการออกและจัดสรรใบสำคัญแสดงสิทธิครั้งที่ 4
ต่อ จี สตีล และ/หรือ บริษัทย่อยของ จี สตีล ซึ่งได้ใช้สิทธิจองซื้อหุ้นออกใหม่ และ
ได้ถูกจัดสรรใบสำคัญแสดงสิทธิ ครั้งที่ 4 เป็นจำนวน 2,850 ล้านหน่วย โดยไม่มีราคาเสนอซื้อ
(ให้กับผู้ถือหุ้นเดิมโดยไม่คิดมูลค่า) ใบสำคัญแสดงสิทธิส่วนที่เหลือจากการจัดสรรครั้งนี้ มีจำนวน 96
ล้านหน่วย สำหรับใบสำคัญแสดงสิทธิ และหุ้นสามัญส่วนที่เหลือ
จะถูกเสนอต่อที่ประชุมผู้ถือหุ้นเพื่อพิจารณาต่อไป

2.3 ความเสี่ยงอันเนื่องมาจากความผันผวนของอัตราแลกเปลี่ยนเงินตราต่างประเทศ

  เนื่องจากปริมาณอันจำกัดของวัตถุดิบที่มีอยู่ในประเทศไทย
  ทำให้บริษัทมีความจำเป็นต้องนำเข้าวัตถุดิบจากต่างประเทศเป็นสัดส่วนที่สูงกว่าการใช้วัตถุดิบในประเทศ
  จึงทำให้บริษัทต้องมีการทำธุรกรรมเป็นเงินตราต่างประเทศอยู่ตลอดเวลา
  ซึ่งจากสาเหตุนี้เองทำให้ความผันผวนของอัตราแลกเปลี่ยนเงินตราต่างประเทศกลายมาเป็นส่วนหนึ่งของปัจจัยความเสี่ยงที่มีผลกระทบต่อการดำเนินงานของบริษัท
  ซึ่งในปี 2555 บริษัทมีการนำเข้าและใช้วัตถุดิบจากต่างประเทศในการผลิตคิดเป็นร้อยละ 82
  ของต้นทุนการผลิตทั้งหมดของบริษัท ดังนั้น
  ปัจจัยความเสี่ยงอันเนื่องมาจากความผันผวนของอัตราแลกเปลี่ยนเงินตราต่างประเทศ
  จึงเป็นปัจจัยหนึ่งที่ส่งผลกระทบต่อการดำเนินกิจการของบริษัทได้อย่างมาก
  เห็นได้จากงบกำไรขาดทุนประจำปี 2555
  ของบริษัทที่มีการรับรู้ผลกำไรที่เกิดขึ้นแล้วและที่ยังไม่เกิดขึ้นจากอัตราแลกเปลี่ยนเป็นจำนวนเงิน
  155 ล้านบาท ขณะที่ปี 2554
  บริษัทมีผลขาดทุนที่เกิดขึ้นแล้วและที่ยังไม่เกิดขึ้นจากอัตราแลกเปลี่ยนเป็นจำนวนเงิน 290
  ล้านบาท
  การเพิ่มขึ้นหรือลดลงของอัตราแลกเปลี่ยนจึงมีความเสี่ยงต่อผลประกอบการของบริษัทค่อนข้างมาก

2.4 ความเสี่ยงจากผลกระทบของนโยบายภาครัฐ

1.  การเจรจาเขตการค้าเสรี (FTA)

  ตามที่ภาครัฐมีนโยบายในการเปิดเขตการค้าเสรีกับประเทศต่างๆ
  เพื่อส่งเสริมการขยายตัวทางการค้า ทั้งในส่วนของทวิภาคีและพหุภาคี อันได้แก่
  เขตการค้าเสรีอาเซียน ข้อตกลงว่าด้วยการเป็นหุ้นส่วนทางเศรษฐกิจกับประเทศญี่ปุ่น (Japan
  Thai Economic Partnership Agreement: JTEPA) เขตการค้าเสรีอาเซียน-จีน
  เขตการค้าเสรีอาเซียน-เกาหลี และอื่นๆ
  ส่งผลให้มีการลดภาษีการนำเข้าสินค้าเหล็กแผ่นรีดร้อนลงเหลือร้อยละ 0-5
  ส่งผลให้การนำเข้าสินค้าเหล็กแผ่นรีดร้อนมีปริมาณมากขึ้น ทำให้ส่วนแบ่งตลาดของบริษัท
  รวมทั้งผู้ผลิตในประเทศรายอื่นๆ ได้รับผลกระทบโดยตรง

  อย่างไรก็ตามการนำเข้าสินค้าจากต่างประเทศก็มีข้อเสียในเรื่องของระยะเลาการส่งมอบ
  จำนวนการสั่งซื้อ การประกันคุณภาพ และบริการหลังการขาย
  ดังนั้นถ้าไม่มีความแตกต่างด้านราคามากเกินไป
  บริษัทมีความมั่นใจว่าจะยังคงสามารถรักษาส่วนแบ่งตลาดไว้ได้
  นอกจากนี้บริษัทยังได้ให้ความสำคัญกับการลดต้นทุนการผลิต โดยเน้นในเรื่องของวัตถุดิบ
  และการใช้พลังงานอย่างมีประสิทธิภาพ โดยมีบริษัท จี สตีล จำกัด (มหาชน)
  เป็นพันธมิตรในการจัดหาวัตถุดิบร่วมกัน
  รวมไปถึงการแลกเปลี่ยนเทคโนโลยีการผลิตเพื่อให้การผลิตเป็นไปอย่างมีประสิทธิภาพด้วยต้นทุนที่ต่ำ
  ดังนั้นบริษัทฯ จึงมีความมั่นใจว่าถ้ามีการแข่งขันที่เป็นธรรม ไม่มีการทุ่มตลาดแต่อย่างใด
  ทางบริษัทฯ จะสามารถแข่งขันกับสินค้านำเข้าจากต่างประเทศได้

2.  การตอบโต้การทุ่มตลาด

  สืบเนื่องจากการที่การสื่อสารในโลกปัจจุบันเข้าสู่ยุคการสื่อสารไร้พรมแดน
  ทำให้การติดต่อค้าขายเป็นไปด้วยความสะดวกมากขึ้น
  การเข้าถึงลูกค้าและการหาแหล่งสินค้าง่ายขึ้น
  แต่ก็ทำให้การแข่งขันทางด้านการค้ามีการแข่งขันที่สูงขึ้นอย่างมาก
  โดยเฉพาะกับอุตสาหกรรมสินค้าเหล็กแผ่นรีดร้อนซึ่งเป็นสินค้าพื้นฐานในการพัฒนาประเทศ
  ที่มีผู้ผลิตเป็นจำนวนมากทั่วโลก ดังนั้นด้วยแรงกดดันที่มีเพิ่มมากขึ้น
  ทำให้ผู้ผลิตต้องดิ้นรนเพื่อความอยู่รอด
  จึงส่งผลให้เกิดการค้าขายในลักษณะของการทุ่มตลาดมากขึ้น
  (คือการขายไปต่างประเทศด้วยราคาขายที่ต่ำกว่าการขายในประเทศ)
  ทั้งในลักษณะที่ตั้งใจและไม่ตั้งใจ ซึ่งส่งผลให้กลไกทางการตลาดในด้านราคาถูกบิดเบือนไป
  หรือกล่าวได้ว่าเป็นการทำลายตลาดของอุตสาหกรรมภายในประเทศ
  โดยก่อให้เกิดการแข่งขันที่ไม่เป็นธรรมเกิดขึ้น

  ดังนั้นนโยบายการตอบโต้การทุ่มตลาดจึงเป็นเครื่องมืออันสำคัญที่จะช่วยให้เกิดการค้าที่เป็นธรรมต่อทุกฝ่ายได้
  ซึ่งสำหรับประเทศไทย ทางภาครัฐก็ให้ความสำคัญกับเรื่องนี้
  โดยกระทรวงพาณิชย์ได้ทำการพิจารณาทบทวนให้มีการต่ออายุมาตรการทางภาษีเพื่อตอบโต้การทุ่มตลาดสำหรับผลิตภัณฑ์เหล็กแผ่นรีดร้อนชนิดม้วนและไม่เป็นม้วนที่นำเข้าจาก
  14 ประเทศออกไปอีกเป็นระยะเวลา 5 ปี โดยมีผลบังคับใช้ตั้งแต่เดือนพฤษภาคม 2552
  เป็นต้นมา
  และยังได้ใช้มาตรการภาษีตอบโต้การทุ่มตลาดสำหรับสินค้าเหล็กแผ่นรีดร้อนที่มีแหล่งกำเนิดจากสาธารณรัฐประชาชนจีนและประเทศมาเลเซียเป็นระยะเวลา
  5 ปี โดยมีผลบังคับใช้ตั้งแต่เดือนสิงหาคม 2554 และล่าสุดเมื่อเดือนธันวาคม 2555
  ที่ผ่านมาทางภาครัฐก็ได้มีการใช้มาตรการภาษีตอบโต้การทุ่มตลาดสำหรับสินค้าเหล็กแผ่นรีดร้อนเจือโบรอนที่มีแหล่งกำเนิดจากสาธารณรัฐประชาชนจีนเป็นระยะเวลา
  5 ปี เพิ่มอีกด้วย
  ส่งผลให้การผันผวนทางการค้าอันเนื่องมาจากการทุ่มตลาดของประเทศที่โดนมาตรการดังกล่าวลดลง
  ซึ่งจะส่งผลดีกับอุตสาหกรรมเหล็กแผ่นรีดร้อนโดยรวม
  อย่างไรก็ตามการทุ่มตลาดก็ยังอาจจะเกิดขึ้นได้จากประเทศอื่นๆ ที่ไม่โดนมาตรการดังกล่าว
  ดังนั้น
  ทางบริษัทจะทำการร่วมมือกับผู้ผลิตรายอื่นในประเทศทำการติดตามถึงการทุ่มตลาดที่อาจจะเกิดขึ้นจากประเทศอื่นๆ
  หรือในลักษณะอื่นๆ อย่างต่อเนื่อง
  เพื่อป้องกันการก่อให้เกิดการค้าที่ไม่เป็นธรรมเกิดขึ้นในประเทศไทย

3.  การปกป้องจากการนำเข้าสินค้าที่เพิ่มขึ้น

  ในช่วง1-2 ปีที่ผ่านมา หลังจากที่ทางภาครัฐได้มีการใช้มาตรการตอบโต้การทุ่มตลาดแล้ว
  ทำให้การนำเข้าสินค้าเหล็กแผ่นรีดร้อนมีราคานำเข้าโดยรวมสูงขึ้นและทำได้ยากขึ้น
  ทางผู้นำเข้าและผู้ส่งออกจากต่างประเทศจึงได้ทำการเปลี่ยนแปลงรูปแบบการนำเข้าจากที่เคยนำเข้าในพิกัดเหล็กแผ่นรีดร้อน
  (7208) ก็หันไปนำเข้าในพิกดัเหล็กแผ่นรีดร้อนเจืออื่นๆ (7225 หรือ 7226)
  โดยการเติมธาตุเจือในปริมาณขั้นต่ำที่สามารถทำให้เปลี่ยนพิกัดการนำเข้าได้
  ซึ่งส่งผลให้สามารถหลีกเลี่ยงมาตรการตอบโต้การทุ่มตลาดที่มีอยู่ได้
  ซึ่งการนำเข้าในลักษณะดังกล่าวได้เพิ่มขึ้นเป็นอย่างมากในช่วงที่ผ่านมา
  เป็นสาเหตุหลักที่สำคัญที่ส่งผลกระทบโดยตรงต่อผู้ผลิตเหล็กแผ่นรีดร้อนภายในประเทศรวมทั้งบริษัทด้วย
  ดังนั้น
  บริษัทจึงได้ร่วมมือกับผู้ผลิตรายอื่นในประเทศทำการยื่นคำขอต่อภาครัฐให้พิจารณาถึงผลกระทบดังกล่าว
  โดยขอให้พิจารณาออกมาตรการปกป้องจากการนำเข้าสินค้าที่เพิ่มขึ้นโดยเร็ว
  ซึ่งล่าสุดเมื่อกุมภาพันธ์ 2556
  ทางภาครัฐก็ได้ให้ความช่วยเหลือเบื้องต้นโดยการออกมาตรการปกป้องชั่วคราว ทั้งนี้
  คาดว่ามาตรการปกป้องจากภาครัฐน่าจะช่วยบรรเทาความเสี่ยงนี้ได้ระดับหนึ่ง

4.  ด้านสิ่งแวดล้อม

  สืบเนื่องจากปัญหาภาวะโลกร้อนในปัจจุบัน
  ทำให้เกิดการตื่นตัวในเรื่องของการรักษาสิ่งแวดล้อมมากขึ้นกอปรกับการที่ประเทศต่างๆ ทั่วโลก
  มีแนวคิดที่จะจำกัดหรือลดการปล่อยก๊าซเรือนกระจก เพื่อลดปัญหาภาวะโลกร้อน
  ดังนั้นนโยบายในด้านการจัดการสิ่งแวดล้อมจึงเป็นอีกด้านหนึ่งที่ภาครัฐให้ความสำคัญ
  ดังจะเห็นได้จากการมีแนวคิดในเรื่องของการออกกฎหมายการจัดเก็บภาษีสิ่งแวดล้อม
  หรือการประชาสัมพันธ์ให้รับทราบถึงผลการประชุมของประเทศต่างๆ
  ในเรื่องการลดปริมาณการปล่อยก๊าซเรือนกระจก ซึ่งจะมีผลกระทบต่อทุกภาคส่วน
  โดยเฉพาะภาคอุตสาหกรรมที่ถูกมองว่าเป็นตัวการที่ทำลายสิ่งแวดล้อม
  ดังนั้นบริษัทซึ่งอยู่ในภาคอุตสาหกรรม ก็ต้องได้รับผลกระทบจากมาตรการต่างๆ
  ของภาครัฐที่จะออกมาในอนาคตอย่างหลีกเลี่ยงมิได้ แต่ด้วยเทคโนโลยีการผลิตที่ทันสมัย
  ที่ถูกออกแบบมาเพื่อการใช้พลังงานอย่างคุ้มค่าและช่วยรักษาสิ่งแวดล้อม
  โดยการนำเศษเหล็กที่ถือเป็นของเสียจากภาค อุตสาหกรรมมาทำการหลอมใหม่
  และผ่านไปยังกระบวนการหล่อและรีดอย่างต่อเนื่อง ทำให้อัตราการใช้ทรัพยากรธรรมชาติ
  ต่ำกว่ากระบวนการผลิตเหล็กแผ่นรีดร้อนอื่นที่ใช้วัตถุดิบที่มาจากการถลุงเหล็ก
  และการใช้พลังงานต่ำกว่ากระบวนการผลิตเหล็กรีดร้อนอื่นที่ไม่ได้มีการหล่อและรีดต่อเนื่องกัน
  ดังนั้นบริษัทจึงมั่นใจว่าเป็นส่วนหนึ่งที่ช่วยในการรักษาสิ่งแวดล้อม แต่อย่างไรก็ตาม
  เพื่อให้เกิดความมั่นใจต่อการจัดการความเสี่ยงด้านสิ่งแวดล้อมให้มีประสิทธิภาพ
  บริษัทก็จะทำการติดตามข่าวสารและข้อมูลในด้านสิ่งแวดล้อมอย่างต่อเนื่อง
  เพื่อให้สามารถรับรู้ถึงผลกระทบที่อาจจะเกิดขึ้นได้ในอนาคต
  และทำการหาทางแก้ไขหรือป้องกันไม่ให้บริษัทต้องเผชิญกับปัญหาในด้านสิ่งแวดล้อม
  รวมทั้งเข้าร่วมโครงการประหยัดพลังงานกับกระทรวงพลังงาน
  เพื่อลดปริมาณและใช้พลังงานอย่างมีประสิทธิภาพ ในอันที่จะลดปริมาณก๊าซเรือนกระจก
  และรักษาสิ่งแวดล้อมที่ดี